REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/215-23

12. oktobar 2023. godine

B e o g r a d

ZAPISNIK

SA 32. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 12. OKTOBRA 2023. GODINE

 Sednica je počela u 12,05 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

 Sednici su prisustvovali članovi Odbora: Sandra Božić, Veroljub Matić, dr Uglješa Mrdić, Aleksandar Marković, Aleksandar Mirković, Đorđe Komlenski, Ana Miljanić, dr Vesna Ivković, Miroslav Aleksić i Dragana Rakić.

 Sednici su prisustvovali zamenici članova Odbora: Slaviša Ristić, zamenik člana Janka Veselinovića, Dragana Miljanić, zamenik člana Nikole Dragićevića i Radmila Vasić, zamenik člana Boška Obradovića.

Sednici nisu prisustvovali članovi Odbora: Radovan Arežina, Janko Veselinović, Vojislav Mihailović, Nikola Dragićević, Života Starčević i Boško Obradović.

Shodno članu 93. stav 3. Poslovnika Narodne skupštine, Odbor je na predlog predsednika, jednoglasno, utvrdio dnevni red 32. sednice u celini:

DNEVNI RED:

- Usvajanje zapisnika sa 30. i 31. sednice Odbora -

1. Razmatranje ostavke koju je na funkciju narodnog poslanika podnela Sanja Lakić (akt 01 broj:118-1704/23 od 8. septembra 2023. godine);

2.Razmatranje zahteva Agencije za energetiku za pribavljanje saglasnosti za zasnivanje radnog odnosa na neodređeno vreme u Agenciji za 2023. godinu (21 broj: 112-1725/23 od 12. septembra 2023. godine);

3. Razmatranje Predloga odluke o dopuni Odluke o rasporedu sedenja narodnih poslanika i drugih lica u Velikoj sali u Domu Narodne skupštine 21 broj: 404-1892/22-5 od 6. oktobra 2022. godine i 21 broj:4040-1892/22-9 od 1. septembra 2023. godine, koji je podneo narodni poslanik Milenko Jovanov (21 broj: 404-1892/22-11 od 9. oktobra 2023. godine).

Pre prelaska na rad po utvrđenom dnevnom redu Odbor je, većinom glasova, bez primedaba, usvojio zapisnike sa 30. i 31. sednice Odbora.

**Prva tačka dnevnog reda:** Razmatranje ostavke koju je na funkciju narodnog poslanika podnela Sanja Lakić (akt 01 broj:118-1704/23 od 8. septembra 2023. godine)

Predsednik Odbora je konstatovao da je ostavka Sanje Lakić, u skladu sa Zakonom o izboru narodnih poslanika i Poslovnikom, kao i zakonom kojim se uređuje overa potpisa, overena i u zakonskom roku predata na pisarnicu Narodne skupštine.

Diskusije nije bilo.

Predsednik Odbora je predložio da Odbor Narodnoj skupštini podnese izveštaj o nastupanju slučaja iz člana 131. stav 2. tačka 6) Zakona o izboru narodnih poslanika u kome se podnošenje ostavke navodi kao razlog za prestanak mandata narodnom poslaniku, s predlogom da Narodna skupština konstatuje prestanak mandata imenovanom narodnom poslaniku, kao i da predsednik Odbora bude određen za izvestioca na sednici Narodne skupštine.

Odbor je, na predlog predsednika, većinom glasova usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Sanje Lakić, izabrane sa Izborne liste „ALEKSANDAR VUČIĆ - ZAJEDNO MOŽEMO SVE“, nastupio slučaj iz člana 131. stav 2. tačka 6) Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština, u smislu člana 133. istog zakona, konstatuje da je imenovanoj prestao mandat narodnog poslanika.

Popunjavanje upražnjenog poslaničkog mesta izvršiće se dodeljivanjem mandata drugom kandidatu u skladu sa čl. 134. i 135. Zakona.

Za izvestioca Odbora na sednici Narodne skupštine određen je Milenko Jovanov, predsednik Odbora.

**Druga tačka dnevnog reda:** Razmatranje zahteva Agencije za energetiku za pribavljanje saglasnosti za zasnivanje radnog odnosa na neodređeno vreme u Agenciji za 2023. godinu (21 broj: 112-1725/23 od 12. septembra 2023. godine)

Predsednik je upoznao članove i zamenike članova Odbora da je Agencija za energetiku Republike Srbije, 12. septembra 2023. godine, podnela zahtev Odboru za dobijanje saglasnosti za zasnivanje radnog odnosa na neodređeno vreme sa četiri nova lica, prema strukturi iz zahteva. Takođe je napomenuo da su Finansijskim planom Agencije za energetiku za 2023. godinu i Rebalansom istog, na koje je Narodna skupština dala saglasnost, obezbeđena sredstva za isplatu plata za novozaposlene. Podsetio je da je članom 27k stav 9. Zakona o budžetskom sitemu dato ovlašćenje Odboru da odlučuje o dodatnom zapošljavanju sa novim licima ili dodatnom radnom angažovanju po osnovu ugovora u nezavisnim državnim organima u koje spada i Agencija za energetiku Republike Srbije. Zatim je obavestio članove i zamenike članova Odbora da je pozvao da sednici prisustvuju Dejan Popović, predsednik Saveta i Dejana Stefanović Kostić, član Saveta Agencije za energetiku Republike Srbije.

Dejan Popović, predsednik Saveta Agencije za energetiku Republike Srbije, obrazlažući podneti zahtev, upoznao je članove Odbora da Agencija trenutno ima 45 zaposlenih i podsetio da je Odbor za administrativno-budžetska i mandatno-imunitetska pitanja 2019. godine utvrdio maksimalan broj zaposlenih u Agenciji za 2019. godinu, za 51 zaposlenog. Dalje je naveo, da su pojedini zaposleni odlazili prirodnim odlivom (najiskusniji ekonomista, koji je bio i rukovodilac ekonomskog sektora u Agenciji, otišao u penziju), a da su dva pravnika i jedan pripravnik napustili Agenciju jer, kako je naveo, Agencija nije više atraktivna po pitanju zarada. Upoznao je članove i zamenike članova Odbora da su izmenom Zakona o Agenciji za energetiku Republike Srbije Agenciji dodate neke nove ingerencije što je prouzrokovalo potrebu za zapošljavanjem elektroinženjera, što predstavlja izazov za Agenciju kojoj su strane kompanije konkurencija.

U raspravi su učestvovali narodni poslanici Veroljub Matić, Dragana Rakić i Radmila Vasić.

Veroljub Matić je zamolio predsednika Saveta Agencije da pojasni koji profil novozaposlenih je potreban Agenciji.

Dragana Rakić je upitala predsednika Saveta Agencije da naveden razlog napuštanja Agencije od strane pripravnika, inženjera i drugih zaposlenih sa iskustvom.

Radmila Vasić je takođe bila zainteresovana za razloge napuštanja Agencije od strane zaposlenih.

Dejan Popović, predsednik Saveta Agencije za energetiku Republike Srbije, odgovarajući na postavljena pitanja, naveo je da Agencija traži saglasnost za zapošljavanje diplomiranog pravnika, diplomiranog ekonomiste i diplomiranog inženjera, sa minimum pet godina radnog iskustva i jednog diplomiranog pravnika -pripravnika. Dalje je naveo da smatra da fluktuacija zaposlenih u Agenciji nije velika i da su samo dva pravnika i jedan pripravnik otišli zbog drugog posla, a da ostali predstavljaju prirodan odliv zaposlenih zbog odlaska u penziju.

 Na predlog predsednika, Odbor je, većinom glasova je doneo Odluku o davanju saglasnosti Agenciji za energetiku Republike Srbije za zasnivanje radnog odnosa na neodređeno vreme za četiri nova lica, prema strukturi iz zahteva.

 **Treća tačka dnevnog reda:** Razmatranje Predloga odluke o dopuni Odluke o rasporedu sedenja narodnih poslanika i drugih lica u Velikoj sali u Domu Narodne skupštine 21 broj: 404-1892/22-5 od 6. oktobra 2022. godine i 21 broj:4040-1892/22-9 od 1. septembra 2023. godine, koji je podneo narodni poslanik Milenko Jovanov (21 broj: 404-1892/22-11 od 9. oktobra 2023. godine)

Predsednik je obrazložio da je Predlog odluke o dopuni Odluke o rasporedu sedenja narodnih poslanika i drugih lica u Velikoj sali u Domu Nardone skupštine podneo uvažavajući zahtev Poslaničke grupe Narodni pokret Srbije - Ekološki ustanak - Novo lice Srbije da joj se dodele tri mesta za sedenje u petom redu i pet mesta u šestom redu Segmenta 1. Velike sale u Domu Narodne skupštine. Naglasio je da tražena mesta nisu zauzeta.

Diskusije nije bilo.

Na predlog predsednika Odbor je, jednoglasno, usvojio Predlog odluke o dopuni Odluke o rasporedu sedenja narodnih poslanika i drugih lica u Velikoj sali u Domu Narodne skupštine 21 broj: 404-1892/22-5 od 6. oktobra 2022. godine i 21 broj:4040-1892/22-9 od 1. septembra 2023. godine, u tekstu koji je dostavljen.

\*\*\*

Sednica je završena u 12,20 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Svetlana Dedić Milenko Jovanov